Παγκόσμια ανησυχία για την γρίπη των πουλερικών
Ιδιαίτερα ανησυχεί η Ευρώπη, μετά τα κρούσματα της νόσου στην Τουρκία.
Επιστήμονες στις ΗΠΑ και την Ιαπωνία λένε ότι τουλάχιστον ένα στέλεχος του θανατηφόρου ιού της γρίπης των πτηνών φαίνεται ότι ανέπτυξε ανοσία απέναντι στο φάρμακο Ταμιφλού, το οποίο είναι το πιο κοινό αντιικό φάρμακο που χορηγείται για την καταπολέμηση της ασθένειας αυτής. Ερευνα που δημοσιεύεται αυτή την εβδομάδα στο περιοδικό Nature (Φύση), αναφέρει ότι οι ειδικοί εντόπισαν ένας στέλεχος του ιού Η5Ν1 στο Βιετνάμ, που είχε αποκτήσει ανοσία προς το φάρμακο Ταμιφλού. Όμως οι ερευνητές βρήκαν ότι ένα άλλο φαρμακευτικό σκεύασμα, γνωστό με την εμπορική ονομασία Relenza, μπόρεσε να εξουδετερώσει το εν λόγω στέλεχος. Οι συγγραφείς του άρθρου προτείνουν ότι και τα δύο φάρμακα θα πρέπει να υπάρχουν σε επάρκεια για χορήγηση σε περιπτώσεις μόλυνσης από τον ιό. Σε άλλες εξελίξεις, η Τουρκία έθεσε 9 άτομα υπό ιατρική παρακολούθηση, αφού 40 περιστέρια βρέθηκαν νεκρά κοντά στην κατοικία τους στην πόλη Τουργκουτλού. Στην γειτονική Κίζικσα, όπου επιβεβαιώθηκαν περιστατικά άρρωστων πουλερικών από γρίπη των πτηνών την Πέμπτη, οι αρχές κατέστρεψαν περίπου 9,000 από αυτά, σε μία προσπάθεια παρεμπόδισης της εξάπλωσης της γρίπης. Στο μεταξύ, αξιωματούχοι της ΕΕ είπαν ότι οι υπουργοί Εξωτερικών των κρατών μελών της Ενωσης προγραμμάτισαν έκτακτη συνάντησή τους στο Λουξεμβούργο την επόμενη Τρίτη, όπου θα συζητήσουν σε σχέση με την εξεύρεση τρόπων παρεμπόδισης της μετάδοσης της εν λόγω νόσου από αποδημητικά άγρια πουλιά, σε κατοικίδια. ΄ Υπάρχουν φόβοι ότι ο ιός Η5Ν1 θα μπορούσε να μεταλλαχθεί ώστε να μεταδίδεται εύκολα από άτομο σε άτομο, με αποτέλεσμα να σημειωθεί παγκόσμια πανδημία. Στο μεταξύ, Βρετανοί επιστήμονες εξετάζουν δείγματα από τρία πουλιά που βρέθηκαν νεκρά στη Ρουμανία την περασμένη εβδομάδα, για να διαπιστωθεί αν η αιτία του θανάτου τους ήταν ο θανατηφόρος αυτός ιός.